หุ้นสหรัฐฯปิดลบตลาดกังวลปัญหาหนี้ยุโรป
ตลาดหุ้นสหรัฐแกว่งตัวเบาบางในกรอบแคบ หลังนักลงทุนกลับมาวิตกกังวลสถานการณ์หนี้ในกลุ่มยูโรโซน
3 ธ.ค. 2554

ตลาดหุ้นสหรัฐแกว่งตัวเบาบางในกรอบแคบ หลังนักลงทุนกลับมาวิตกกังวลสถานการณ์หนี้ในกลุ่มยูโรโซน
ปิดการซื้อขายตลาดหุ้นสหรัฐ ดัชนีปรับเพิ่มขึ้นในช่วงแรก หลังกระทรวงแรงงานสหรัฐ ระบุอัตราว่างงานในประเทศลดลงมาอยู่ที่ระดับ 8.6% ต่ำสุดในรอบ 2 ปีครึ่ง แต่นักลงทุนก็วิตกกังวลกับสถานการณ์หนี้ในกลุ่มยูโรโซนที่อาจยังไม่คลี่คลาย แม้ผู้นำเยอรมนีและฝรั่งเศสเตรียมพบหารือกันในสัปดาห์หน้า เพื่อผลักดันให้มีการแก้ไขสนธิสัญญามาสทริชต์ หวังป้องกันวิกฤติหนี้สินยุโรปลุกลาม ทำให้มีแรงขายออกมา 
ด้านราคาน้ำมันดิบตลาดไนเม็กซ์ เพิ่มขึ้น 76 เซนต์ ไปปิดที่ระดับ 100.96 ดอลลาร์สหรัฐ/บาร์เรล ทำให้หลังปิดตลาด ดัชนีหุ้นดาวโจนส์ ปิดที่ระดับ 12,019.42 จุด ลดลง 0.61 จุด แนสแดค ปิดที่ระดับ 2,626.93 จุด เพิ่มขึ้น 0.73 จุด และเอสแอนด์พี ปิดที่ระดับ 1,244.28 จุด ลดลง 0.30 จุด